***My Story: Justice in the Wilderness*** (*Cerita Saya: Keadilan di Belantara*) ialah sebuah buku autobiografi Malaysia 2021 ditulis oleh bekas Peguam Negara, Tommy Thomas. Buku ini memperincikan mengenai kehidupan dan kerjaya Tommy termasuk pelantikannya sebagai Peguam Negara dan isu-isu yang berkaitan dengannya. Buku ini mencetuskan pelbagai kontroversi kerana isi kandungannya disifatkan berbaur hasutan dan mengandungi unsur penghinaan kepada institusi kehakiman negara. Ekoran ini, beberapa pertubuhan bukan kerajaan dan pihak berkuasa tempatan serta individu berkenaan mahu tindakan tegas diambil agar buku ini ditarik balik atau diharamkan dari pasaran. Meskipun berdepan dengan kontroversi, buku ini telah tersenarai antara buku paling terlaris di laman web Amazon.com.

Ringkasan
---------

*My Story: Justice in the Wilderness* ditulis oleh Tommy Thomas dan diterbitkan oleh Gerakbudaya melalui kecetaknya, *Strategic Information and Research Development Centre* (syarikat strategik dan pembangunan penyelidikan) pada 30 Januari 2021. Ia dicetak dengan kulit keras serta mempunyai kod ISBN (*International Standard Book Number*, Nombor Buku Piawai Antarabangsa) 978-967-246-418-1.

Buku ini mempunyai 573 muka surat, antara lain memaparkan kisah kejayaan dan kegagalan sewaktu pemerintahan kerajaan Pakatan Harapan daripada perspektifnya. Dalam memoirnya, Tommy membincangkan keputusan penting yang dibuatnya, termasuk pendakwaan terhadap bekas Perdana Menteri Najib Razak, Jho Low, Arul Kanda dan syarikat kewangan A.S. Goldman Sachs atas peranan mereka dalam skandal 1Malaysia Development Berhad. Ia turut memperincikan orang dalam pertama oleh pegawai kanan kerajaan Pakatan Harapan mengenai pencapaian, kekecewaan dan kegagalan pentadbiran bukan Barisan pertama dalam sejarah 60 tahun kemerdekaan Malaysia.

Kontroversi
-----------

Tidak lama selepas ia dikeluarkan, pada awal Februari 2021, *My Story: Justice in the Wilderness* telah menjadi subjek kontroversi dan kecaman daripada pelbagai pihak. Sebanyak tujuh laporan polis telah dibuat terhadap Tommy Thomas di seluruh negara susulan penerbitan buku *My Story: Justice in the Wilderness*. Presiden Parti Makkal Sakti Malaysia Datuk Seri R.S. Thanenthiran mendakwa memoir Tommy dianggap sebagai bukti terdapat konspirasi untuk menjatuhkan bekas Perdana Menteri, Najib Razak sebelum ini selain dakwaan fitnah Tommy terhadap Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) dengan mengatakan Jho Low merasuah mereka. Thomas menerusi penulisannya dalam bukunya turut menyatakan bahawa Jho telah memainkan satu peranan tunggal dalam skandal 1Malaysia Development Berhad (1MDB) dan SRC International Sdn. Bhd. (SRC). PDRM telah menerima sebanyak 134 laporan polis dan telah membuka tiga kertas siasatan berkaitan dengan isi kandungan buku *Justice in the Wilderness* yang didakwa telah memfitnah dan menghina pelbagai pihak.

Pengarah JSJ Bukit Aman, Datuk Huzir Mohamed menyatakan siasatan dilakukan oleh Unit Siasatan Jenayah Terklasifikasi Bukit Aman dan akan dilakukan secara terperinci sebelum mana-mana pihak, termasuk Thomas, dipanggil untuk memberi keterangan. Antara individu yang membuat laporan polis terhadap Thomas ialah bekas Peguam Negara Tan Sri Mohamed Apandi Ali dan bekas peguam negara III Datuk Mohamad Hanafiah Zakaria. Polis Johor telah menerima 16 laporan daripada pelbagai pihak susulan memoir Tommy yang didakwa mengandungi fakta tidak tepat selain bentuk hinaan dan fitnah. Gerakbudaya, syarikat yang menerbitkan memoir Tommy, mengesahkan telah memberi keterangan kepada polis berhubung siasatan buku terbitannya yang didakwa berunsur hasutan, penghinaan dan fitnah. Pengasas Gerakbudaya, Chong Ton Sin dalam satu temuramah bersama *Utusan Malaysia* berkata, keterangannya dirakam selama hampir sejam di pejabat syarikat itu di Petaling Jaya, Selangor. Katanya: "Beberapa pegawai dan anggota polis dipercayai dari Bukit Aman telah hadir ke pejabat kami. Mereka rakam keterangan saya untuk bantu siasatan kes buku itu,".

Ketua Penerangan UMNO, Shahril Sufian Hamdan menyifatkan pandangan dan tuduhan yang dinyatakan oleh Tan Sri Tommy di dalam memoirnya dianggap sebagai satu penghinaan kepada institusi Peguam Negara. Beliau turut mendakwa Tommy dilihat telah menghina dan menyalahkan pelbagai pihak di dalam tulisannya itu termasuk Perdana Menteri Malaysia kedua iaitu Tun Abdul Razak Hussein yang dianggap sebagai dalang utama peristiwa 13 Mei 1969. Peguam Negara, Idrus Harun mengatakan bahawa buku Tan Sri Tommy telah menimbulkan reaksi dari banyak pihak yang mempersoalkan kecekapan dan kebolehpercayaan peguam yang bekerjasama dengan Dewan. "Buku ini memberi kesan negatif kepada orang luar dan telah mempengaruhi semangat dan semangat peguam. Saya percaya bahawa buku itu menghina institusi undang-undang," katanya dalam surat dalaman bertarikh 4 Februari untuk kakitangan Jabatan Peguam Negara.

Gerakan Pembela Ummah (UMMAH) menyarankan Kementerian Dalam Negeri (KDN) agar mengharamkan *My Story: Justice In The Wilderness* sekiranya didapati ia sengaja diterbitkan dengan niat menyebarkan fakta tidak benar dan mencetuskan kekacauan. Menurut Pengerusi UMMAH, Mohd Zai Mustafa, Tan Sri Tommy perlu disiasat dan didakwa kerana telah mengaitkan Yang di-Pertuan Agong di dalam bukunya ini. Turut menyarankan pengharaman buku ini ialah Pemuda UMNO Johor. Ketua Pemuda UMNO Johor, Mohd. Hairi Mad Shah menggesa kerajaan agar mengharamkan buku Tan Sri Tommy kerana memesongkan fakta sejarah negara selain turut mengandungi dakwaan dan tuduhan yang tidak sepatutnya dikeluarkan oleh seorang bekas Peguam Negara. Menurutnya, kebanyakan isi kandungan buku tersebut bersifat prejudis dan tidak beretika.

Bekas menteri Kabinet, Tan Sri Rafidah Aziz berpendirian bahawa memoir Tan Sri Tommy ialah pandangan peribadi beliau. Menurut beliau, tiada pihak yang berhak untuk mengharamkan buku berkenaan atau memaksa melihat sesuatu itu mengikut sudut pandang pembaca, penganalisis atau pengulas, malah berpendapat setiap orang mempunyai pandangan berbeza termasuk Tommy namun, itu tidak memberi seseorang itu hak untuk mengharamkan buku berkenaan. Kementerian Dalam Negeri (KDN) mempertimbangkan cadangan untuk mengharamkan buku *My Story* daripada edaran di pasaran dan penelitian oleh Bahagian Penguatkuasaan dan Kawalan.

Jualan dan sambutan
-------------------

Meskipun kontroversi yang menyelubungi penerbitan *My Story: Justice in the Wilderness*, buku ini mendapat sambutan di laman web Amazon.com apabila edisi kindle buku ini melonjak ke tempat kedua jualan terlaris bagi kategori Biografi Peguam dan Hakim sekaligus mengatasi autobiografi Naib Presiden Amerika Syarikat, Kamala Harris, *Kamala Harris: An American Life* yang berada di tempat ke-10. Bagi kategori Keluaran Baharu Biografi Peguam dan Hakim, ia kekal berada di tempat pertama manakala autobiografi Harris berada di tempat kedua.

Ulasan kritis
-------------

*My Story: Justice in the Wilderness* menerima ulasan positif daripada pengkritik buku. Menulis untuk Astro Awani, Dr. Azlinariah Abdullah dalam ulasan retrospektifnya mengenai buku ini berpendapat bahawa ia menjadi perakam sejarah dan peradaban negara, dan berkata: "Melalui jenis penulisan bersifat memoir - yang ada dalam *My Story: Justice in the Wilderness* - kita dihidangkan dengan hal menarik yang dilalui individu tertentu. Pengalaman individu tersebut dimanfaat dan dikongsi bersama untuk menambahkan ilmu kita. Persoalan sama ada memoir itu baik, buruk, benar atau sebaliknya adalah sesuatu persoalan yang relatif, kerana pada akhirnya, pembaca akan memberi tafsirannya". R. Nadeswaran dari *Malaysiakini* pula menyifatkan buku ini "memberikan gambaran yang mengganggu mengenai peristiwa itu dan apa yang menyebabkan Thomas didapati bersalah menghina mahkamah" sambil menambah "walaupun beberapa usaha dilakukan untuk mengenal pasti dan menganiaya pelaku pada masa lalu, tiada yang menyakitkan seperti yang dilakukan Thomas dalam bukunya".

Menulis untuk ruangannya di *The Malaysian Insider*, Presiden Parti Keadilan Rakyat (PKR), Datuk Seri Anwar Ibrahim menyifatkan *Justice in the Wilderness* ialah "sisi gelap" memoir Tommy yang tidak bersifat peribadi sambil menjelaskan "buku yang sarat dengan stereotaip, dan kita harus menelaahnya dengan prinsip skeptisisme yang tinggi" dan menambah: "Kita juga tidak boleh mengesampingkan fakta bahawa buku [ini] adalah kisahnya, dan meski kita akan terus berdebat dan membantah kandungan buku tersebut, tetapi ia adalah haknya untuk menceritakan seperti mana yang dia mahukan". Bekas Presiden Badan Peguam Malaysia, Datuk Yeo Yang Poh dalam ruangannya di *The Edge Markets* beranggapan bahawa buku ini ialah sejenis "bawang ungu" yang "kulitnya boleh dikupas oleh pembaca" dan berpendapat: "Autobiografi Thomas tidak berkhutbah. Namun, dari penceritaannya mengenai pelaksanaan tugas-tugas penting yang diamanahkan kepadanya, benang umum berjalan melalui usaha gigih yang terlibat dalam mencapai apa yang dia dapati, setelah pertimbangan yang teliti, menjadi perkara yang tepat untuk dilakukan; mengabaikan faktor-faktor yang tidak relevan dan kepentingannya sendiri, atau sebarang batu bata yang diramalkan akan datang". Penyunting Round Table Journal, Venkat Iyer dalam ulasannya mengenai buku ini berkata: "Memandangkan kewujudan Malaysia sebagai sebuah negara merdeka lebih kurang sama dengan kehidupan pengarang, terdapat banyak dalam buku ini melalui ulasan, malah analisis, mengenai peristiwa penting yang telah menentukan perjalanan evolusi negara sepanjang setengah abad yang lalu".

Rujukan
-------

1. 1 2  "Memoir Tommy Thomas tersenarai antara 'best seller' Amazon". Astro Awani. 8 Februari 2021. Dicapai pada 12 Februari 2021.
2. 1 2  Zakiah Koya (1 Februari 2021). "I was a political lawyer, but only voted for the first time in 2008, admits former AG Thomas" [Saya ialah seorang peguam politik, namun hanya dipilih buat pertama kali pada 2008, tegas bekas Peguam Negara Thomas] (dalam bahasa Inggeris). The Star Online. Dicapai pada 12 Februari 2021.
3. 1 2 3  Iswan Shafiq Isa (5 Februari 2021). "My Story: Justice in the Wilderness jelas komplot jatuhkan Najib". Kosmo!. Dicapai pada 13 Februari 2021.
4. 1 2 3  "Bukit Aman: 134 police reports received over Thomas' book" [Bukit Aman: 134 laporan polis diterima terhadap buku Thomas] (dalam bahasa Inggeris). The Star Online. 7 Februari 2021. Dicapai pada 13 Februari 2021.
5. ↑  Muhammad Afham Ramli (7 Februari 2021). "134 laporan polis terhadap Tommy Thomas". Sinar Harian. Dicapai pada 13 Februari 2021.
6. ↑  "Police receive 134 reports on Tommy Thomas' book" [Polis menerima 134 laporan terhadap buku Tommy Thomas] (dalam bahasa Inggeris). Bernama. 7 Februari 2021. Dicapai pada 13 Februari 2021.
7. ↑  "Polis terima 134 laporan berkaitan buku Tommy Thomas". Berita Harian. 7 Februari 2021. Dicapai pada 13 Februari 2021.
8. ↑  "Polis Johor telah menerima 16 laporan berhubung buku Tommy Thomas sehingga kini". Bernama. 6 Februari 2021. Dicapai pada 13 Februari 2021.
9. ↑  Maszureen Hadzman (9 Februari 2021). "Syarikat penerbit buku Tommy diambil keterangan". Utusan Malaysia. Dicapai pada 13 Februari 2021.
10. ↑  "Pandangan Tommy Thomas dalam bukunya adalah penghinaan kepada institusi peguam negara - Shahril". Maruah Melayu. 4 Februari 2021. Dicapai pada 13 Februari 2021.
11. ↑  Rashvinjeet S. Bedi (4 Februari 2021). "Tommy Thomas' book an insult to the institution of laws, says AG" [Buku Tommy Thomas ialah satu penghinaan kepada institusi undang-undang, kata Peguam Negara] (dalam bahasa Inggeris). The Star Online. Dicapai pada 13 Februari 2021.
12. ↑  Shawallah Hadir (5 Februari 2021). "Haramkan buku My Story: Justice in the Wilderness - UMMAH". Malaysia Gazette. Dicapai pada 14 Februari 2021.
13. ↑  Khairul Mohd Ali (6 Februari 2021). "Pemuda UMNO Johor gesa haramkan buku Tommy Thomas". Utusan Malaysia. Dicapai pada 14 Februari 2021.
14. ↑  Borhan Abu Samah (9 Februari 2021). "Itu adalah memoir peribadi, tiada siapa berhak haramkan - Rafidah". Suara Merdeka. Dicapai pada 14 Februari 2021.
15. ↑  "KDN mungkin haram buku Tommy Thomas". Free Malaysia Today. 5 Februari 2021. Diarkibkan daripada yang asal pada 2021-02-05. Dicapai pada 14 Februari 2021.
16. ↑  "Tommy Thomas memoir hits top spot on Amazon best seller list" [Memoir Tommy Thoms menduduki kedudukan teratas di senarai jualan terlaris Amazon] (dalam bahasa Inggeris). The Malaysian Insight. 7 Februari 2021. Dicapai pada 14 Februari 2021.
17. ↑  Dr. Azlinariah Abdullah (7 Februari 2021). "Sifat memoir dalam 'My Story: Justice in the Wilderness'". Astro Awani. Dicapai pada 12 Februari 2021.
18. ↑  R. Nadeswaran (2 Februari 2021). "BOOK REVIEW: Justice still in the wilderness" [ULASAN BUKU: Keadilan masih di alam rimba] (dalam bahasa Inggeris). Malaysiakini. Dicapai pada 12 Februari 2021.
19. ↑  Anwar Ibrahim (9 Februari 2021). "My Story: Justice in the Wilderness - Ulasan kritikal". The Malaysian Insight. Dicapai pada 12 Februari 2021.
20. ↑  Yeo Yang Poh (1 Februari 2021). "Responsibilities above power: Book review - My Story: Justice in the Wilderness" [Tanggungjawab atas kuasa: Ulasan buku - My Story: Justice in the Wilderness] (dalam bahasa Inggeris). The Malaysian Insight. Dicapai pada 12 Februari 2021.
21. ↑  Venkat Iyer (8 April 2021). "Book Review – My story: Justice in the Wilderness" [Ulasan buku – My story: Justice in the Wilderness] (dalam bahasa Inggeris). The Round Table. Dicapai pada 8 November 2021.

Pautan luar
-----------

* *My Story: Justice in the Wilderness* di Goodreads